Fi tmiem din il-ġimgħa aktar minn 1,000 persuna qed jieħdu sehem f’Let’s Do It Malta: kampanja ta’ tindif li qed issir f’għadd ta’ postijiet f’Malta u f’Għawdex. Din il-ħdima volontarja hi parti minn inizjattiva li qed issir f’madwar 20 pajjiż fil-Meditterran biex jitnaddaf qiegħ il-baħar u l-kampanja. Bejn is-Sibt u l-Ħadd, l-organizzazjoni volontarja Clean up the Mediterranean mistennija tagħmel wieħed mill-akbar ezercizzji ta’ tindif f’20 pajjiż fil-Meditterran. Eluf ta’ persuni mistennija jingħaqdu f’din l-attività biex jiġbru kemm jista jkun skart mormi illegalmet fil-kampanja u anke’ minn qiegħ il-baħar. Lokalment, l-attivita bl-isem “Let’s Do It Malta” għandha s-sehem ta’ madwar 1,110 voluntier. Matul dawn il-jumejn se jitnaddfu bosta lokalitajiet madwar Malta u Għawdex. L-organizzaturi qalu li fil-baħar Mediterran hemm ammont qawwi ta’ kontaminazzjoni u dan minħabba li fih jintefa’ ħafna skart, l-aktar plastic. Qal li fl-aħħar mill-aħħar il-bniedem ibati minn dan ukoll minħabba li l-ħut li nieklu jiġi kontaminat ukoll. Faisal Sadegh, il-koordinatur f’Malta ta’ dan l-avveniment qal li l-organizazzjoni temmen li tindif għandhu jsir f’komunità għax kulħadd se jgawdi minnu. Il-persuni li qed jieħdu sehem jinkludu gruppi minn kumpaniji differenti, organizzazjonijiet lokali u ħbieb. Il-pjan huwa li fuq jumejn isir tindif 16-il post, 12 f’Malta u 3 f’Għawdex u Kemmuna. It-tindif f’qiegħ il-baħar se jkun konċentrat fi tmien postijiet differenti. Faisal Sadegh qal li f’tindif li sar il-gimgħa l-oħra bi tħejjija għal dan l-avveniment inġabru 700 kilogramm ta’ skart f’nofstanhar.